CELEX: 
Language: hr
Date: 2019-03-12 00:00:00
Title: DELEGIRANA UREDBA KOMISIJE (EU) …/... o izmjeni Uredbe (EU) br. 389/2013 u pogledu tehničke provedbe drugog obvezujućeg razdoblja Kyotskog protokola

OBRAZLOŽENJE
            
            
               1.KONTEKST DELEGIRANOG AKTA
            
            
               Registar Unije uspostavljen je Uredbom Komisije (EU) br. 389/2013
                  1
                (Uredba o Registru). Uredbu je potrebno prilagoditi novom pravnom kontekstu koji je utvrđen za četvrto razdoblje trgovanja sustava EU-a za trgovanje emisijama (ETS EU-a) (2021. – 2030.). Uredbom (EU) 2017/2392
                  2
                i Direktivom (EU) 2018/410
                  3
                izmijenjena je Direktiva o ETS-u
                  4
               , koja je prva pravna osnova Uredbe o Registru. Te se promjene trebaju odraziti u pravilima kojima je uređen Registar Unije. Stoga će se nova Uredba o Registru donijeti kao zaseban delegirani akt.
            
            
               Međutim, ispunjavanje zahtjeva za drugo obvezujuće razdoblje Kyotskog protokola i dalje će biti uređeno odredbama Uredbe (EU) br. 389/2013. Ta postojeća pravila zahtijevaju daljnju prilagodbu. 
            
            
               2.SAVJETOVANJA PRIJE DONOŠENJA AKTA
            
            
               Komisija je 27. ožujka 2018. osnovala stručnu skupinu za klimatsku politiku. Za pripremu ove Delegirane uredbe sastanci stručne skupine za klimatsku politiku održani su 3. travnja 2018., 18. svibnja 2018., 11. i 12. lipnja 2018. te 3. srpnja 2018.
            
            
               Dokumenti relevantni za te sastanke istodobno su proslijeđeni Europskom parlamentu i Vijeću, kako je predviđeno Zajedničkim dogovorom o delegiranim aktima priloženim Međuinstitucijskom sporazumu o boljoj izradi zakonodavstva
                  5
               . Pri pripremi nacrta Delegirane uredbe uzeta su u obzir opažanja koja je iznijela stručna skupina. 
            
            
               Nadalje, na internetskom portalu Bolja regulativa četiri su tjedna prikupljane povratne informacije o tekstu Delegirane uredbe, od 9. siječnja do 6. veljače 2019. Tijekom tog razdoblja nisu dostavljeni nikakvi doprinosi za taj nacrt teksta.
            
            
               3.PRAVNI ELEMENTI DELEGIRANOG AKTA
            
            
               Delegiranom uredbom Komisije (EU) 2015/1844
                  6
                u Uredbu o Registru uvedena su pravila za provedbu drugog obvezujućeg razdoblja Kyotskog protokola. Međutim, ta uredba nije sadržavala pravila o kompenzaciji predviđenoj na kraju drugog obvezujućeg razdoblja sa zemljama koje ne sudjeluju u zajedničkom ispunjavanju obveza. Ta je pravila potrebno uvrstiti u Uredbu (EU) br. 389/2013, uz primjenjivost povezanu sa stupanjem na snagu Izmjene iz Dohe.
            
            
               DELEGIRANA UREDBA KOMISIJE (EU) …/...
            
            
               оd 12.3.2019.
            
            
               o izmjeni Uredbe (EU) br. 389/2013 u pogledu tehničke provedbe drugog obvezujućeg razdoblja Kyotskog protokola
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 525/2013 Europskog parlamenta i Vijeća od 21. svibnja 2013. o mehanizmu za praćenje i izvješćivanje o emisijama stakleničkih plinova i za izvješćivanje o drugim informacijama u vezi s klimatskim promjenama na nacionalnoj razini i razini Unije te stavljanju izvan snage Odluke br. 280/2004/EZ
                  7
               , a posebno njezin članak 10. stavak 6., 
            
            
               budući da:
            
            
               (1)Člankom 19. stavkom 1. Direktive 2003/87/EZ Europskog parlamenta i Vijeća
                  8
                zahtijeva se da se sve emisijske jedinice izdane od 1. siječnja 2012. nadalje vode u Registru Unije. Taj je Registar Unije prvotno uspostavljen Uredbom Komisije (EU) br. 920/2010
                  9
               .
            
         
         
            
               (2)Uredbom Komisije (EU) br. 389/2013
                  10
                stavljena je izvan snage Uredba (EU) br. 920/2010 i utvrđeni su opći zahtjevi kao i zahtjevi u vezi s djelovanjem i održavanjem Registra Unije za razdoblje trgovanja koje započinje 1. siječnja 2013. i za naknadna razdoblja u odnosu na neovisni dnevnik transakcija iz članka 20. stavka 1. Direktive 2003/87/EZ te u odnosu na registre iz članka 6. Odluke br. 280/2004/EZ Europskog parlamenta i Vijeća
                  11
               .
            
            
               (3)Člankom 10. stavkom 1. Uredbe (EU) br. 525/2013 propisuje se uspostava registara za ispunjavanje obveza koje proizlaze iz Kyotskog protokola. Funkcioniranje tih registara također je uređeno Uredbom (EU) br. 389/2013.
            
            
               (4)Konferencija stranaka Okvirne konvencije Ujedinjenih naroda o promjeni klime koja služi kao sastanak stranaka Kyotskog protokola donijela je Izmjenu iz Dohe, kojom se uspostavlja drugo obvezujuće razdoblje Kyotskog protokola, koje počinje 1. siječnja 2013., a završava 31. prosinca 2020. („Izmjena iz Dohe”). Unija je Odlukom Vijeća (EU) 2015/1339
                  12
                odobrila Izmjenu iz Dohe. Izmjenu iz Dohe Kyotskog protokola potrebno je provesti u Registru Unije i u nacionalnim registrima Kyotskog protokola. Međutim, relevantne odredbe trebale bi se primjenjivati tek od datuma stupanja na snagu Izmjene iz Dohe Kyotskog protokola. 
            
            
               (5)Norveška i Lihtenštajn sudjeluju u sustavu EU-a za trgovanje emisijama uspostavljenom Direktivom 2003/87/EZ, ali nisu stranke sporazuma o zajedničkom ispunjavanju obveza
                  13
                tijekom drugog obvezujućeg razdoblja Kyotskog protokola. Stoga bi trebalo utvrditi poseban kompenzacijski postupak na kraju drugog obvezujućeg razdoblja kako je predviđeno člankom 10. stavkom 6. Uredbe (EU) br. 525/2013.
            
            
               (6)Sve potrebne operacije u vezi s trećim razdobljem trgovanja sustava EU-a za trgovanje emisijama od 2013. do 2020. trebalo bi dovršiti u skladu s pravilima utvrđenima u Uredbi (EU) br. 389/2013. Budući da je Direktivom 2003/87/EZ omogućena upotreba međunarodnih jedinica generiranih u skladu s Kyotskim protokolom, ta će se uredba nastaviti primjenjivati na te operacije do 1. srpnja 2023., što je kraj dodatnog razdoblja za ispunjenje obveza u okviru drugog obvezujućeg razdoblja Kyotskog protokola. Kako bi se osigurala jasnoća o pravilima koja se primjenjuju na sve operacije povezane s trećim razdobljem trgovanja u skladu s Direktivom 2003/87/EZ, kako je izmijenjena Direktivom 2009/29/EZ, s jedne strane, i pravilima koja se primjenjuju na sve operacije povezane s četvrtim razdobljem trgovanja u skladu s Direktivom 2003/87/EZ, kako je izmijenjena Direktivom (EU) 2018/410, s druge strane, područje primjene onih odredbi Uredbe (EU) br. 389/2013 koje se, nakon stupanja na snagu ove Uredbe, i dalje primjenjuju za operacije povezane s trećim razdobljem trgovanja bit će ograničeno na tu svrhu,
            
            
               DONIJELA JE OVU UREDBU:
            
            
               Članak 1.
            
            
               U Uredbi (EU) br. 389/2013 umeće se sljedeći članak 73.h:
            
            
               „Članak 73.h
            
            
               Kompenzacijski postupak za zemlje koje nisu stranke sporazuma o zajedničkom ispunjavanju obveza
            
            
               1. U roku od šest mjeseci nakon zaključenja razdoblja trgovanja 2013. – 2020. središnji administrator izračunava kompenzacijski iznos za zemlje koje nisu stranke sporazuma o zajedničkom ispunjavanju obveza oduzimanjem iznosa jednakog emisijskim jedinicama u sustavu EU-a za trgovanje emisijama koji proizlazi iz uključivanja te zemlje u sustav EU-a za trgovanje emisijama za razdoblje trgovanja 2013. – 2020. od ukupnog iznosa općih emisijskih jedinica koje su predali operateri kojima upravlja nacionalni administrator te zemlje za razdoblje 2013. – 2020. 
            
            
               2. Središnji administrator obavješćuje nacionalne administratore o rezultatu izračuna u skladu sa stavkom 1.
            
            
               3. U roku od pet radnih dana od obavijesti utvrđene u stavku 2. središnji administrator prenosi iznos jedinica AAU jednak kompenzacijskom iznosu izračunanom u skladu sa stavkom 1. sa središnjeg klirinškog računa ETS-a u Registru Unije na račun stranke KP-a u registru KP svake zemlje s pozitivnim kompenzacijskim iznosom.
            
            
               4. U roku od pet radnih dana od obavijesti utvrđene u stavku 2. administrator svakog registra KP čija zemlja ima negativan kompenzacijski iznos prenosi iznos jedinica AAU koji je jednak pozitivnom ekvivalentu kompenzacijskog iznosa izračunanom u skladu sa stavkom 1. na središnji klirinški račun ETS-a u Registru Unije.
            
            
               5. Prije provedbe prijenosa iz stavaka 3. i 4. ovog članka, odgovarajući nacionalni administrator ili središnji administrator najprije prenosi broj jedinica AAU kojim će se namiriti udio u prihodu koji se primjenjuje na prve međunarodne prijenose jedinica AAU u skladu s člankom 10. stavkom 1. Uredbe (EU) br. 525/2013.
            
            
               6. U roku od šest mjeseci nakon zaključenja razdoblja trgovanja 2013. – 2020. središnji administrator izračunava kompenzacijski iznos za zemlje koje nisu stranke sporazuma o zajedničkom ispunjavanju obveza oduzimanjem iznosa jednakog verificiranim emisijama operatora zrakoplova koje su u okviru UNFCCC-a uvrštene u nacionalni inventar te zemlje od ukupnog iznosa općih emisijskih jedinica koje su predali operatori zrakoplova kojima upravlja nacionalni administrator te zemlje za razdoblje 2013. – 2020.
            
            
               7. Središnji administrator obavješćuje nacionalne administratore o rezultatu izračuna u skladu sa stavkom 6.
            
            
               8. U roku od pet radnih dana od obavijesti u skladu sa stavkom 7. administrator svakog registra KP čija zemlja ima pozitivan kompenzacijski iznos prenosi iznos jedinica AAU jednak kompenzacijskom iznosu izračunanom u skladu sa stavkom 6. na središnji klirinški račun ETS-a u Registru Unije.
            
            
               9. U roku od pet radnih dana od obavijesti u skladu sa stavkom 7. središnji administrator prenosi iznos jedinica AAU jednak pozitivnom ekvivalentu kompenzacijskog iznosa izračunanom u skladu sa stavkom 6. sa središnjeg klirinškog računa ETS-a u Registru Unije na račun stranke KP-a u registru KP svake zemlje s negativnim kompenzacijskim iznosom.
            
            
               10. Prije provedbe prijenosa iz stavaka 8. i 9. ovog članka, odgovarajući nacionalni administrator ili središnji administrator najprije prenosi broj jedinica AAU kojim će se namiriti udio u prihodu koji se primjenjuje na prve međunarodne prijenose jedinica AAU u skladu s člankom 10. stavkom 1. Uredbe (EU) br. 525/2013.
            
         
         
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od dana objave komunikacije Komisije o stupanju na snagu Izmjene iz Dohe Kyotskog protokola u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 12.3.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Uredba Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011 (SL L 122, 3.5.2013., str. 1.).
               
               
                  
                     (2)
                  
                        Uredba (EU) 2017/2392 Europskog parlamenta i Vijeća od 13. prosinca 2017. o izmjeni Direktive 2003/87/EZ kako bi se nastavila postojeća ograničenja područja primjene za zrakoplovne djelatnosti i pripremila provedba globalne tržišno utemeljene mjere od 2021.(SL L 350, 29.12.2017., str. 7.).
               
               
                  
                     (3)
                  
                        Direktiva (EU) 2018/410 Europskog parlamenta i Vijeća od 14. ožujka 2018. o izmjeni Direktive 2003/87/EZ radi poboljšanja troškovno učinkovitih smanjenja emisija i ulaganja za niske emisije ugljika te Odluke (EU) 2015/1814 (SL L 76, 19.3.2018., str. 3.).
               
               
                  
                     (4)
                  
                        Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (SL L 275, 25.10.2003., str. 32.).
               
               
                  
                     (5)
                  
                        Međuinstitucijski sporazum Europskog parlamenta, Vijeća Europske unije i Europske komisije od 13. travnja 2016. o boljoj izradi zakonodavstva (SL L 123, 12.5.2016., str. 1.).
               
               
                  
                     (6)
                  
                        Delegirana uredba Komisije (EU) 2015/1844 оd 13. srpnja 2015. o izmjeni Uredbe (EU) br. 389/2013 u pogledu tehničke provedbe Kyotskog protokola nakon 2012. (SL L 268, 15.10.2015., str. 1.).
               
               
                  
                     (7)
                  
                        SL L 165, 18.6.2013., str. 13.
               
               
                  
                     (8)
                  
                        Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (SL L 275, 25.10.2003., str. 32.).
               
               
                  
                     (9)
                  
                        Uredba Komisije (EU) br. 920/2010 od 7. listopada 2010. o standardiziranom i zaštićenom sustavu registara u skladu s Direktivom 2003/87/EZ Europskog parlamenta i Vijeća i Odlukom br. 280/2004/EZ Europskog parlamenta i Vijeća (SL L 270, 14.10.2010., str. 1.).
               
               
                  
                     (10)
                  
                        Uredba Komisije (EU) br. 389/2013 od 2. svibnja 2013. o uspostavi Registra Unije u skladu s Direktivom 2003/87/EZ Europskog parlamenta i Vijeća, odlukama br. 280/2004/EZ i br. 406/2009/EZ Europskog parlamenta i Vijeća i o ukidanju uredbi Komisije (EU) br. 920/2010 i br. 1193/2011 (SL L 122, 3.5.2013., str. 1.).
               
               
                  
                     (11)
                  
                        Odluka br. 280/2004/EZ Europskog parlamenta i Vijeća od 11. veljače 2004. o mehanizmu za praćenje emisija stakleničkih plinova u Zajednici i za provedbu Kyotskog protokola (SL L 49, 19.2.2004., str. 1.).
               
               
                  
                     (12)
                  
                        Odluka Vijeća (EU) 2015/1339 od 13. srpnja 2015. o sklapanju, u ime Europske unije, Izmjene iz Dohe Kyotskog protokola uz Okvirnu konvenciju Ujedinjenih naroda o promjeni klime i zajedničkom ispunjavanju obveza koje iz toga proizlaze (SL L 207, 4.8.2015., str. 1.).
               
               
                  
                     (13)
                  
                        Odluka Vijeća (EU) 2015/1340 od 13. srpnja 2015. o potpisivanju, u ime Europske unije, Sporazuma između Europske unije i njezinih država članica, s jedne strane, i Islanda, s druge strane, o sudjelovanju Islanda u zajedničkom ispunjavanju obveza Europske unije, njezinih država članica i Islanda u drugom obvezujućem razdoblju Kyotskog protokola uz Okvirnu konvenciju Ujedinjenih naroda o promjeni klime (SL L 207, 4.8.2015., str. 15.).